Mood: energetic
Topic: Sariblag
PAULO TI SARITA: ______________
Sarita ni: RFAAFIL BLOG
"TANDAANAM daytoy sawek kenka, Erwin," kinuna kenka ni nanangmo a nakalablabbaga dagiti matana. "Ti ibagbagak a pamilia ti amam, umayda la ketdi agpakita ditoy!"
Gapu ta nasemsemka ken dimo kayat a denggen dagiti sumaruno pay a sawen ti inam ken dimo kayat a denggen ti dung-aw ni lolam, rimmuarka manipud iti agdua kadsaaran a balayyo. Nagderetsoka iti pagtutugawan iti sirok ti mangga nga asideg ti lalaktawan a lumas-ud iti arubayanyo.
Umuna a rabii ita a pannakaimassayag ni tatangmo. Nakalawlawag iti uneg ken ruar ti pagtaenganyo a parnuayen dagiti bombilia ken flourescent. Adu dagiti tao a makipagrikna iti kellaat nga ipupusay ti amam.
.....MAITULOY ITI BABA.....
Pagyamanan ti pammakired a komento ti mannurat iti mannurat.com. Kasapulanmi a talaga ti inspirasion tapno makasuratkami. Ta no dimi leppasen ti sursuratenmi iti kabiitan a panawen, agtalinaedto lattan a pangted. Ti sariblag ti napanunotmi a solusion ti parikutmi tapno makaasangalkami iti sarita uray no mabayag. Sapay koma ta saankami a nagkibaltang iti sariblag ta patienmi a pagsasaipennanto ti panawen, kanito, panunot, ayat ken reggetmi (wenno reggetmo) a kas mannurat.
Adda met dimmanon kadakami a saludsod a nasken a masungbatan. Wen nga agpayso, apay a natay ti ama iti sariblag? Aniat' gapuna a simmina? Manot' tawenna?
Nasisiaat sa no biglaan ti ipupusay ti ama iti sariblag. Ta talaga met a saantayo a mapakpakadaan ti ipapanawtayo ditoy lubong. Apagduklawit. (Diak pay kayat ti agpailista iti GUMIL Langit, Kablag! He-he-he! Forever memberka laengen iti GUMIL Blog, napipia pay! Maymayat a denggen!) No biglabiglaan a pimmusay ti ama, mabalin a saan pay unay nga isu ti lakay tapno ad-adda a nakapapati. Ania ngarud ti makaigapu a sumina ti tao a saan a mapakpakadaan? Saan ngarud a mabalin nga dakamaten nga adda nabayagen nga ag-agalen a sakit ti ama.
Pagpiaanna ngarud ta iti probinsia ti rinugiantayo a setting ti sarita. Mas kontrobersial pay laeng siguro no agsasarak ti dua a pamilia iti bario ngem daytay agkikitada iti maysa a lugar iti siudad.
Adtoy ngaruden ti tuloy ti sariblag:
"Uppat a pulo ket limana laeng, nakaub-ubing pay. Kaasi met dagiti mapanawanna," insennaay ti maysa a lakay. Nalawag a mangegmo ti saritaan dagiti lallakay.
"Wen piman met. Ngem ala, ania ngarud, kasta la ti biag."
"No dina kano kinabig nga imbangga ti manmanehuenna iti pader iti bangir ti kalsada, natnag kano koma ti bus iti nakangatngato a derraas. Nasugatan kano met dagiti akinsangsango a pasahero ngem nakalasatda. Daksanggasat ta isuna laeng ti awanen angesna a dimteng iti ospital," kinuna ti sabali a lakay. "Maysa a pagwadan a tao ni Roman. Inlisina iti didigra dagiti pasaherona."
Pagwadan? naisipmo. Pagwadan kadi ti amak? Sipud pay adda puotmo, saanmo man la pulos nangegan iti inam a sawen daytoy a maysa a pagwadan ti amam. Awan sa aldaw a di agsubang dagiti nagannakmo. Ubingka pay ngem naimulan iti naganus nga isipmo nga adda babai ti amam. Adda sabali a pamiliana. Pagwadan kadi ti kasta nga ama?
Maituloyto.....
(Ituloyyo ngaruden, kablag, ti sariblag!)
___________________
PABLAGPLAG: Blag! Salbag ketdi a blog! (Sorry!) Kasla itay danum a nagaruyot iti isipmi dagiti balikas nga inkur-itmi ngem bimmalagbag met a di napakadaan ti koneksionmi iti internet, ania pay, kasla met laeng danum a nagayus dagiti balikas iti monitormi. Imbag koma no agsubli pay nga agaruyot ti danum iti panunotmi. Ania metten, Kablag? Tsk! Blag!
ron_Latn shn_Mymr ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn